I-ca-yaa 22
Ruac go̱o̱kä mi jiääk kɛ kui̱ Jɛ-ru-tha-lɛm
1
Nɛmɛ ɛ ruac go̱o̱kä kɛ kui̱ lo̱o̱lä nyuuthä.
Ɛŋu mi luɔtdɛ kɛ wädun nhial,
min wäkɛ yɛ ni
wuɔ̱thni duëli,
2
lö yɛn nɛy ti ji̱ rɔlä
lö wec rɔlä mi ci riɛɛr?
Nɛɛku tin ci li̱w,
/cikɛ li̱w ko̱o̱r.
3
Ci bööthku diaal rɔ̱ bar kɛɛl,
cakɛ käp a /kenkɛ ko̱r tɛr.
Kä yɛn nɛy diaal tin ca jek,
ca yɛ naŋ ala pɛ̈ɛ̈c kɛɛl,
kɛ ɣöö cia rɔ̱ bar a ŋot
ji̱ tɛ̈r kɛ nɔ̱a̱n.
4
Kɛ kui̱c ɛmɔ cua̱ wee i̱,
“/Cu ɣä guic,
ɛ ɣä rötdä ɛlɔ̱ŋ,
/cu ɣä bum kɛ kui̱ däkä nɛɛnikɛ.”
5
Kɛ ɣöö te Kuäär ni Kuoth
in la Ruey Ɣɔaa kɛ cäŋ,
cäŋ rikä kɛnɛ bɛ̈c kɛ dual
rɛy lo̱o̱lä nyuuthä,
ɛ cäŋ mi bi pa̱nyni wuɔ̱p piny,
kä ba luäk go̱r kä pääm.
6
Ci ji̱ Ee-lam bäärikiɛn ka̱n,
kɛ thurbiɛɛlikɛ kɛ ji̱
jiöŋköörikɛ,
kä ji̱ Kir cikɛ köötnikiɛn
rialikä.
7
Bi löliku tin gɔw thia̱ŋ
kɛ thurbiɛɛli,
kä ca ji̱ jiöŋkööri la̱th
thiekni wec.
8
Kä ca tin gaŋkɛ Juda woc.
Ɛn cäŋ ɛmɔ bi yio̱w köör go̱r
Duëël Ruɔ̱ɔ̱p.
9
Kä ci gua̱th tin ŋuan
tin ci tiath däär wec
Dee-bid nɛn.
Tɔ̱a̱wɛ pi̱ rɛy puɔ̱ɔ̱l
in te rɛy mätdä.
10
Kä ci duël Jɛ-ru-tha-lɛm kuɛn,
kä curi duël da̱k piny
kɛ ɣöö bi päny jak kä bum.
11
Kä ci pul la̱t,
kam pa̱nyni da̱ŋ rɛw,
kɛ ɣöö bi pi̱ Puɔ̱ɔ̱l ëë wal gaŋ.
Duundɛ ɣöö /keni Kuoth ëë
lät jɛ ŋäth,
/keni jɛ tit ɛn Ram ëë caar
jɛ ni wal.
12
Ɛn cäŋ ɛmɔ cu Kuoth Nhial in
la ruey Ɣɔaa
ji̱ cɔl kɛ ɣöö bi wiee kä bi pa̱r,
kä bi wi̱cdu mut a bi ciɛŋ
ni bieyni cuali.
13
Kä nɛnɛ, tɛth ni lo̱ckiɛn,
näk kɛn ni ɣɔ̱k kɛnɛ dët,
cam kɛn ni ri̱ŋ
kä mathkɛ ni kɔaaŋ.
Kä wä kɛn i̱, “Mi̱ethnɛ kä ma̱thnɛ,
kɛ ɣöö banɛ li̱w iruun.”
14
Ci Kuoth Nhial in la Ruey Ɣɔaa
nɛmɛ lat a liɛŋä i̱,
“Kɛ thuɔ̱k yɛn bia li̱w,
ɛ /ka̱n duer ɛmɔ ni pälikä,”
ruac ni ɣän Kuoth Nhial in
la Ruey Ɣɔaa.
Ruac Kuɔth kɛ kui̱ Cɛb-na
15
Nɛmɛ min ci Kuoth Nhial in la Ruey Ɣɔaa ɛ lar wëë i̱,
“Wër kä Cɛb-na min la ti̱i̱t
duel kuäärä, jio̱kni jɛ i̱,
16
‘Ɛŋu lätdi ɛn wa̱nɛ mɛ ɔ?
Kä ɛŋa ci ji̱ jiök ɔ
gueŋ ni rɔ
kɔ̱a̱k kunyä ɛn wan ɛ mɔ?
Kä ɛŋu gueŋi rɔ kɔ̱a̱a̱k
guäth mi locloc ɔ?
Ɛŋu guaŋi kɔ̱a̱a̱kdu mɔ
rɛy pa̱a̱m?
17
Kuoth Nhial cɛ thia̱k kɛ yiäkdu,
lö ji̱n ram mi bum bum.
18
Bɛ ji̱ dol ce̱tnikɛ kurɛ,
kä bɛ ji̱ yuɔ̱r ni
ro̱o̱l dɔ̱diɛn.
Kä bi wä li̱w ɛn thɔ̱ŋ ɔ,
ɛ bi thurbiɛɛliku tin gɔw
duɔth ɛn wi̱ni,
ci la buar dhɔr kua̱ru.
19
Ɣän bä ji̱ woc guäth la̱tdu,
kä ba ji̱ yuɔr raar guäthdu.’
20
“Ɛn cäŋ ɛmɔ
ɣän bä ja̱ŋdä ni Ɛl-ya-kim
gat Ɣil-ki-yaa cɔl,
21
kä bä ji̱ kum kɛ bi̱i̱du,
kä bä jɛ ka̱m la̱a̱k lɛdädu,
kä bä jɛ ka̱m lätku.
Kä ba gua̱n ji̱ Jɛ-ru-tha-lɛm
kɛnɛ dhɔr Juda.
22
Kä bä jɛ ka̱m leepni
dhɔaar Dee-bid,
mi cɛ gäk thilɛ ram
mi bi jɛ lɛp,
kä mi cɛ lɛp thilɛ
ram mi bi jɛ gäk.
23
Kä bä jɛ pua̱t piny
ce̱tnikɛ lo̱c,
kä ba dhɔr gua̱n luɔ̱th kɛ jɛ.”
24
“Kä bi gɔy dhɔaar gua̱n diaal te wi̱i̱dɛ, gaat diaal amäni nɛy tin di̱t bikɛ guic ni jɛ, bikɛ ce̱tnikɛ kuak li̱eeri kɛnɛ dha̱a̱ri. 
25
Ɛn cäŋ ɛmɔ, cu Kuoth Nhial in la Ruey Ɣɔaa wee, ɛn lo̱c in ca pua̱t piny ɛ bumɛ bɛ luɛ̈k. Jɛn ba jɛ jɔap piny a bɛ tɛɛth, kä bi kuak tin kapɛ pɛ̈ɛ̈n a bikɛ tiath,” ruac ni ɣän Kuoth Nhial.
